## Høringsnotat vedrørende udkast til Bekendtgørelse om tilskud til energibesparelser og energieffektiviseringer i erhvervsvirksomheder (erhvervspuljen)

|  |
| --- |
| Kontor/afdeling  Center for energieffektivisering  Dato  11. juni 2020  J nr. 2019-97851  //flh og chhl |

Udkast til Bekendtgørelse om tilskud til energibesparelser og energieffektiviseringer i erhvervsvirksomheder (erhvervspuljen) blev sendt i høring den 3. april 2020 med frist for afgivelse af høringssvar den 13. maj. 2020.

Der er modtaget i alt 22 høringssvar i høringsperioden.

Følgende 6 høringsparter har angivet, at de ikke har bemærkninger til udkast til bekendtgørelsen: Advokatrådet – Advokatsamfundet, Dansk Arbejdsgiverforening, Danske Bygningskonsulenter, Erhvervsflyvningens Sammenslutning (ES), FSR - danske revisorer, CO-industri.

Følgende 16 høringsparter har afgivet bemærkninger til udkast til bekendtgørelsen:

Dansk Energi, Dansk Erhverv, Dansk Fjernvarme, Dansk Gartneri, Dansk Industri, Dansk Køl og Varme, Danske Rederier, Datatilsynet, Energiforum Danmark, Foreningen af Rådgivende Ingeniører, Grøn Omstilling, Kommunernes Landsforening, Landbrug og Fødevarer, SYNERGI, TEKNIQ Arbejdsgiverne, VALIDAN.

I det følgende vil de væsentligste punkter i de indkomne høringssvar blive gennemgået efterfulgt af ministeriets bemærkninger for hvert enkelt emne. Bemærkningerne er markeret med *kursiv.* For detaljerede oplysninger om svarenes indhold henvises der til de fremsendte høringssvar, som kan ses på Høringsportalen.

Svarene har især berørt følgende punkter:

* Generelle bemærkninger
* Målretning af puljen med henblik på CO2-effekt
* Krav om minimumsstørrelse for energispareprojekter på 100 MWh
* Krav om energispareprojekternes tilbagebetalingstid
* Kravet om konkurrence med pris pr. kWh som konkurrence parameter
* Omfattede virksomheder
* Definition af kriseramte virksomheder
* Additionalitetskravet
* Definitioner og afgrænsninger
* Energisparetiltag som kan medregnes § 8, stk. 2
* Negativlisten § 8, stk. 3
* Oplysninger til ansøgningsblanketten
* Dokumentationskrav
* Ansøgningsrunder
* Kontrol
* Ubrugte midler
* Forslag
* Andet

**Generelle bemærkninger**

Dansk Industri og Foreningen af Rådgivende Ingeniører finder det positivt, at der oprettes en markedsbaseret pulje til tilskud til energibesparelser og energieffektiviseringer i erhvervsvirksomheder, og DI foreslår at puljen fremrykkes til 2020.

Danske Rederier finder det glædeligt, at det med Energiaftale 2018 blev besluttet, at det fortsat skulle være muligt for erhvervsvirksomheder at få tilskud til energibesparelser og energieffektiviseringer.

Grøn Omstilling bemærker, at der er behov for langt mere ambitiøse grønne støtteordninger, der satser mere målrettet på at fremme den grønne omstilling og er velegnede til genstart af økonomien. Derudover er det deres opfattelse, at de store hjælpepakker til erhvervslivet også skal være en anledning til at stille langsigtede grønne modkrav til virksomhederne som betingelse for ydelse af støtte.

Landbrug & Fødevarer ser en række positive elementer i den foreslåede tilskudspulje til energibesparelser og energieffektiviseringer i erhvervsvirksomheder, som med en markedsbaseret tilgang kan skabe rammerne for en mere effektiv energispareindsats end den hidtidige Energispareordning.

Dansk Industri, SYNERGI og TEKNIQ Arbejdsgiverne bemærker, at der bør tilføres flere midler til tilskudspuljerne til energibesparelser og energieffektiviseringer. Dansk Industri og SYNERGI bemærker, at puljerne bør videreføres efter 2024.

***Ministeriets bemærkninger:***

*Klima-, Energi- og Forsyningsministeriet kvitterer for de generelt positive tilkendegivelser i forhold til bekendtgørelsen.*

*Til Dansk Industris forslag om at fremrykke puljen til 2020 og Grøn Omstillings forslag om mere ambitiøse grønne støtteordninger bemærkes, at bekendtgørelsen gennemfører energiaftalen fra 2018 og henviser til, at der inden for rammerne af Klimahandlingsplanen pågår forhandlinger om fremtidige tiltag.*

*Til Dansk Industri, SYNERGI og TEKNIQ Arbejdsgivernes høringssvar om erhvervspuljens foreslået afsatte midler bemærkes, at puljernes overordnede udformning i forhold til gennemførelse af energibesparelser følger af energiaftalen fra 2018 og dermed det politiske mandat, der ligger til grund for lovforslaget.*

*Til Dansk Industri og SYNERGI høringssvar med hensyn til energispareindsatsen efter 2024 fremgår det af energiaftalen fra 2018, at der i energiaftalens periode skal tages initiativ til drøftelse af den videre energipolitik efter 2024.*

**Målretning af puljen med henblik på CO2-effekt**

Dansk Energi bemærker, at en energieffektiviseringsindsats bør målrettes brugen af fossile brændsler.

TEKNIQ Arbejdsgiverne bemærker, at CO2-effekten af de enkelte tiltag bør tillægges en større betydning, for i højere grad at understøtte de energibesparelser, der bidrager mest effektivt til den grønne omstilling. Afskæringspris og vejledende tilsagnsramme bør baseres på pris pr. fortrængt tons CO2.

***Ministeriets bemærkninger:***

*Klima-, Energi- og Forsyningsministeriet bemærker, at Danmark har en energispareforpligtelse i kraft af EU’s energieffektivitetsdirektiv for perioden 2021-2030, som vi skal opfylde. Dernæst er energieffektivisering et centralt element i den grønne omstilling både i Danmark og ikke mindst globalt. Der er fortsat mange energieffektiviseringer, som er rentable både for forbrugerne og for samfundet, og som tilskud kan være med til at realisere.*

*Energieffektiviseringer har ikke kun en direkte effekt på CO2-udledningen, men også på andre forhold i energisystemet i forbindelse med den grønne omstilling. Et lavere energiforbrug betyder blandt andet, at vi alt andet lige reducerer forbruget af biomasse og behovet for udbygning med vind og transmissionsledninger.*

**Krav om minimumsstørrelse for energispareprojekter på 100 MWh**

Dansk Energi, Dansk Gartneri, Dansk Industri, Energiforum Danmark, Grøn Omstilling, Landbrug og Fødevarer, SYNERGI og TEKNIQ Arbejdsgiverne bemærker, at man med grænsen på 100 MWh uhensigtsmæssigt udelukker særligt SMV’ere.

Dansk Energi og Energiforum Danmark bemærker, at hvis man af tilskudsøkonomiske hensyn fastholder ”bagatelgrænsen” på 100 MWh, anbefales, at det øvrige potentiale adresseres med mere lettilgængelige ordninger for SMV´ere.

TEKNIQ Arbejdsgiverne bemærker, at i praksis vil projekter med en størrelse på over 100 MWh typisk ske som led i planlagte renoveringer eller udskiftning, og kan derfor som udgangspunkt ikke betragtes som additionelle.

***Ministeriets bemærkninger:***

*Rammerne for tilskudspuljen til energibesparelser i erhverv skal sikre, at der gennemføres de omkostningseffektive besparelser i hele målgruppen, dvs. også i små og mellemstore virksomheder. Der er fokus på, at ansøgningsproceduren i puljen bliver så enkel som muligt for den enkelte virksomhed, så små virksomheder også kan afsætte ressourcer til det. Herudover vil der blive gennemført en informationsindsats, der blandt andet også skal sikre, at kendskabet til ordningen når bredt ud blandt virksomhederne. Ministeriet har dog taget bemærkningerne til efterretning og foreslår i det reviderede udkast til bekendtgørelsen, at grænsen på 100 MWh ændres til en økonomisk grænse i overensstemmelse med det økonomiske hensyn til additionalitet. Med den økonomiske grænse vil det være en betingelse for tilskud, at det ansøgte tilskudsbeløb udgør minimum kr. 10.000. Herudover vil der udarbejdes obligatoriske standardløsninger for visse typer af tiltag blandt andet af hensyn til ensartet og effektiv administration af ordningen.*

**Krav om energispareprojekternes tilbagebetalingstid**

Dansk Energi, Dansk Industri og SYNERGI bemærker, at den nedre grænse på 3 år er højt sat.

***Ministeriets bemærkninger:***

*Klima-, Energi- og Forsyningsministeriet bemærker, at kravet om en tilbagebetalingstid over 3 år er uden indregningen af tilskuddet. Ministeriet bemærker endvidere, at kravet om minimum 3 års tilbagebetalingstid er sat af hensyn til ønsket om så høj additionalitet som muligt.*

**Kravet om konkurrence med pris pr. kWh som konkurrenceparameter**

Grøn Omstilling bemærker, at grænsen på 7 øre/kWh forekommer vilkårligt valgt. Grøn Omstilling frygter, at denne tilgang ikke sikrer størst mulig additionalitet i ordningen, idet de tiltag, der i forvejen er planlagt, også vil være de tiltag, hvor virksomhederne kan tillade sig at søge om en lav betaling per kWh.

Landbrug og Fødevarer frygter, at det ensidige fokus på lavest pris pr. KWh og 100 MWh-grænsen generelt betyder, at relativt få virksomheder vil få gavn af ordningen. Med de relativt få tilgængelige midler risikeres det, at få projekter, eller kun et enkelt projekt, tildeles alle midlerne i de respektive udbudsrunder.

***Ministeriets bemærkninger:***

*Klima-, Energi- og Forsyningsministeriet kvitterer for bemærkningerne og bemærker, at konkurrenceudsættelsen af puljen følger af det politiske mandat fra energiaftalen fra 2018. Kravet om konkurrence med pris pr. kWh er sat for at sikre en omkostningseffektiv energispareindsats med henblik på at opnå så mange energibesparelser som muligt for midlerne. Det bemærkes yderligere, at tilskudsloftet følger af det politiske mandat fra Energiaftalen fra 2018 og er fastsat ud fra et hensyn om at balancere omkostningerne til energieffektivisering med omkostningerne til udbygning med vedvarende energi.*

**Omfattede virksomheder**

Dansk Energi bemærker, at alle virksomheder registreret i CVR-registret bør være omfattet af ordningen, inklusive kommunale virksomheder.

Kommunernes Landsorganisation anbefaler, at forsyningsselskaberne ligesom A/S-selskaber i denne sammenhæng betragtes som ikke-offentlige.

***Ministeriets******bemærkninger****:*

*Klima-, Energi- og Forsyningsministeriet kvitterer for høringssvarene. Det bemærkes, at offentlige institutioner vil blive afgrænset i overensstemmelse med den generelle regulering ift. offentlige institutioner, herunder i medfør af forvaltningsloven og offentlighedsloven. Ordningen afgrænses således at områder inden for kollektiv energiforsyning og energikonvertering ikke vil falde ind*

*under ordningens anvendelsesområde. Denne afgrænsning skal sikre, at der ikke ydes støtte til områder, der enten er underlagt krav om opnåelse af energibesparelser i henhold til Energieffektiviseringsdirektivet eller til områder, hvor energibesparelser eller energieffektiviseringer sikres via andre tiltag.*

**Definition af kriseramte virksomheder**

Dansk Erhverv bemærker, at i lyset af COVID19 og udfordringer, mange virksomheder har med likviditet og generelt manglende omsætning, så kan kravet om, at ansøger ikke må være kriseramt, være en udfordring.

***Ministeriets bemærkninger:***

*I forhold til kravet om, at ansøger ikke må være kriseramt, bemærkes, at kravet følger af gruppefritagelsesforordningen. Danmark er forpligtet til at følge EU-lovgivningen, herunder statsstøttereglerne, og i dette tilfælde falder den konkrete ordning ind under gruppefritagelsesforordningen.*

*Kommissionen har dog fremsat forslag om ændring af forordningerne bl.a. på dette punkt, og Energistyrelsen vil administrere kriteriet i overensstemmelse med de til enhver tid gældende regler.*

**Additionalitetskravet**

Energiforum Danmark bemærker, at et koncept med ansøgningsrunder, høje dokumentationskrav og ikke mindst en ”bagatelgrænse” på 100 MWh for første års besparelser gør, at kun meget store projekter med store initialomkostninger kan komme i betragtning, hvilket betyder, at tilskuddet kun i begrænset omfang vil være udslagsgivende for projektets gennemførelse.

Landbrug og Fødevarer er uenige med Energistyrelsens definition af

additionalitetsbegrebet, som ikke tager højde for det vigtige princip, ’om projekter finder sted som følge af tilskudspuljen og som ikke ville finde sted i udgangssituationen’.

TEKNIQ Arbejdsgiverne bemærker, at kravene om, at energispareprojektet ikke ville være gennemført i fraværet af tilskuddet og afgrænsningen af energibesparelser, der sker som led i den almindelige vedligeholdelse er meget vigtige elementer i at sikre, at et støttet projekt er additionelt.

***Ministeriets bemærkninger:***

*Klima-, Energi- og Forsyningsministeriet bemærker, at de konkrete vilkår i ordningen og negativlisten i § 8, stk. 3, er udviklet blandt andet med henblik på at sikre additionaliteten i erhvervspuljen.*

**Definitioner og afgræsninger**

Dansk Energi, Dansk Industri, Foreningen af Rådgivende Ingeniører og SYNERGI spørger til forskellige definitioner og afgrænsninger i bekendtgørelsen og ønsker at vide mere om, hvad de enkelte begreber omfatter.

Dansk Energi bemærker blandt andet, at en fremtidig vejledning bør indeholde en entydig definition og beskrivelse af de dokumentationskrav, der stilles og det bliver bemærket at begreberne i specielt § 8 gerne skal præciseres,

Dansk Industri anbefaler, at definitionen af endeligt energiforbrug gøres så bred som mulig, således at alle erhverv kan gøre brug af puljen til energibesparelser i erhverv.

Foreningen af Rådgivende Ingeniører bemærker, at definitionen af første års energibesparelser og tilbagebetalingstid synes uhensigtsmæssig.

***Ministeriets bemærkninger:***

*Klima-, Energi- og Forsyningsministeriet har taget bemærkningerne til efterretning og kan henvise til, at definitionerne og afgræsningerne bliver udfoldet i vejledningen.*

**Levetider**

Dansk Energi bemærker, at det bør præciseres, at der er tale om intern transport, og om konverteringer er indeholdt i pkt. 2.3.

Dansk Energi bakker op om, at levetiden af besparelsen inkluderes som et konkurrenceelement.

Foreningen af Rådgivende Ingeniører bemærker, at definitionen af levetider henviser til et bilag 1 med spørgsmål om, hvorvidt dette bilag skal opfattes som en positivliste over projekter, som der kan tildeles tilskud til. Hvis dette er tilfældet, mener FRI ikke, dette er hensigtsmæssigt. Derudover synes der at kunne være en vid fortolkning af de nævnte energisparetiltag.

***Ministeriets bemærkninger:***

*Klima-, Energi- og Forsyningsministeriet bemærker at levetiderne i bilag 1 er kategorier af energispareprojekter, som skal benyttes til at tildele et konkret energisparetiltag en levetid.*

**Energisparetiltag som kan medregnes § 8, stk. 2**

Dansk Fjernvarme bemærker, at der opstilles nogle uhensigtsmæssige barrierer for samarbejdet imellem fjernvarmeselskaber og erhvervsvirksomheder, f.eks. i forhold til udnyttelse af overskudsvarme. At et anlæg skal ejes af slutbruger og fysisk befinde sig hos slutbruger, vil der, hvis der skal kunne opnås tilskud, således være begrænset incitament for fjernvarmeselskaber til at indgå parterneskaber med erhvervslivet, og at udføre investeringer, f.eks. i udnyttelse af overskudsvarme. Det kan medføre, at gode projekter stækkes, frem for, at der arbejdes for den teknisk mest optimale og mest energibesparende løsning.

Dansk Industri bemærker, at det bør præciseres, om besparelsen ved udnyttelse af overskudsvarme indgår virksomhedens procesenergi eller rumvarme, som potentielt også kan være anvendelsen af overskudsvarme. DI finder det beklageligt, hvis overskudsvarmeprojekter, hvor anvendelsen alene går til rumvarme ikke komme i betragtning til støtte.

Danske Rederier beklager, at det med den nye ordning ikke er muligt at søge om tilskud til transport og dermed skibs- og færgefart.

Landbrug og Fødevarer bemærker, at det er vigtigt, at det eksplicit specificeres, at positivlisten i § 8, stk. 2 ikke er udtømmende.

TEKNIQ Arbejdsgiverne bemærker, at for klarhedens skyld bør §8, stk. 2, nr. 1, affattes ”Intern udnyttelse af overskudsvarme til såvel procesenergi som rumvarme, såfremt den reducerer virksomhedens mængde af tilført energi.”

***Ministeriets bemærkninger:***

*Klima-, Energi- og Forsyningsministeriet kvitterer for bemærkningerne. Udnyttelse af overskudsvarme til fjernvarme er ikke omfattet af bekendtgørelsen, da dette ikke kan medregnes som energibesparelser i det endelige energiforbrug. Udnyttelse af overskudsvarme til rumvarme er omfattet, dog skal kravet om, at 50 % af besparelsen skal være i procesenergi opfyldes.*

**Negativlisten § 8, stk. 3**

Dansk Gartneri og SYNERGI bemærker, at udelukkelse af energisparetiltag i sammenhæng med f.eks. øget produktionskapacitet, sammenlægning, flytning og etablering af nye bygninger/nyanlæg (nr. 1-3) går imod en fremadrettet udvikling med typiske energisparetiltag i gartneribranchen. DG bemærker, at det vil få en negativ indvirkning på gartnerierhvervets incitament til at gennemføre energieffektiviseringer på flere planer. Dansk Gartneri bemærker, at § 8, stk. 3, nr. 1, hvor øget produktionskapacitet og -volumen udelukkes som tiltag, forekommer at være i strid med § 8, stk. 4, hvor selvsamme tiltag indgår som en del af en opgørelse af energibesparelser.

Landbrug og Fødevarer bemærker, at der i negativlisten i § 8, stk. 3, i punkt 1, vedrørende effekten af øget produktionskapacitet og -volumen, bør henvises direkte til § 8, stk. 4, punkt 2, da udkastet kan give anledning til tvivl om, hvorvidt udvidet produktionskapacitet kan medregnes delvist eller slet ikke. I § 8, stk. 3, punkt 9, vedrørende effekten fra etablering af energiproducerende anlæg, bør det ligeledes specificeres, hvad der konkret diskvalificerer effekten ved etableringen af energiproducerende anlæg fra at tælle med i energibesparelsen. Foruden disse specificeringer vil Landbrug & Fødevarer også rette opmærksomhed på det uhensigtsmæssige ved § 8, stk. 3, punkt 2 og 3, som er meget effektive energisparetiltag i eks. gartneribranchen, hvor etableringen eller flytningen til nye væksthuse har stort energisparepotentiale.

***Ministeriets bemærkninger:***

*Klima-, Energi- og Forsyningsministeriet kvitterer for høringssvarene og bemærker, at det er vigtigt, at eventuelle tiltag er i overensstemmelse med principperne i Energieffektiviseringsdirektivets artikel 7. For energisparetiltag, hvor der sker en forøgelse af produktionskapaciteten eller –volumen kan der medregnes en energibesparelse, men udelukkende for den del af produktionsvolumen, der svarer til før-situationen. Bekendtgørelsen opdateres med henvisning mellem de relevante punkter.*

**Oplysninger til ansøgningsblanketten**

Dansk Energi bemærker, at der bør tilføjes et nyt punkt i 12 stk. 2, e) ”Projekt titel”, der er beskrivende for det projekt, der ansøges om.

Dansk Industri bemærker, at det bør anføres i § 12 stk. 2, litra d, at der kan være tale om reduktion af flere forskellige energiarter i et projekt.

TEKNIQ Arbejdsgiverne foreslår også, at det fremgår tydeligt, hvad der menes med virksomhedsoplysninger i § 12, stk. 2, litra d. Herudover bør der også angives en kontaktperson enten i virksomheden eller hos rådgiver, som kan stå til rådighed i forbindelse med Energistyrelsens sagsbehandling.

TEKNIQ Arbejdsgiverne bemærker, at energispareprojekter kan omfatte flere energiarter. Derfor bør CO2-fortrængningspotentialet også angives, ligesom energisparepotentialet pr. energiart bør angives i ansøgningen i første fase.

***Ministeriets bemærkninger:***

*Klima-, Energi- og Forsyningsministeriet bemærker, at bekendtgørelsen kun lister de overordnede og nødvendige oplysninger, og at der kan blive bedt om flere oplysninger i ansøgningsblanketten på ansøgningsportalen. Desuden vil vejledningen uddybe ansøgningsprocessen nærmere.*

**Dokumentationskrav**

Dansk Energi bakker op om entydige og stramme, men fair krav til dokumentation, der på en gang sikrer høj effekt og samtidig en administrativ og enkel tilskudsordning. Begge dele er nødvendige for ordningens succes.

Endvidere bemærker Dansk Energi, at det bør sikres, at ansøger ikke pålægges en uforudset omkostning til tredjeparts kvalitetssikring, jf. § 12, stk. 4. Yderligere kan det ikke forventes, at rådgivere skal udlevere materiale til eventuelle konkurrenter før dokumentationen i runde 2 kan fremsendes til Energistyrelsen. Ønsker Energistyrelsen at anvende ekstern partner til tredjepartskvalitetssikring må dette være en opgave, Energistyrelsen skal sende i udbud og dække omkostningerne forbundet hermed.

I så fald at ansøgeren alligevel pålægges eksterne omkostninger ifm. Bistand, skal det gøres klart, i hvilke situationer dette kan komme på tale, om og i hvilket omfang, herunder hvilke kompetencer der skal være til stede, når Energistyrelsen anmoder om ekstern energi-faglig kvalitetssikring af ansøgningen.

TEKNIQ Arbejdsgiverne bemærker, at § 12, stk. 4, og § 19, stk. 3, gør det muligt for Energistyrelsen at pålægge ansøger ekstra dokumentationskrav. Dette er et hensigtsmæssigt krav, som sikrer høj kvalitet i ansøgningsmaterialet. Kravet kan indebære en betydelig merudgift for ansøger, som i praksis medfører, at projekter vil blive opgivet. Derfor bør det eksplicit fremgå, at man som ansøger har mulighed for at opjustere de støtteberettigede omkostninger i tilskudsansøgningen, såfremt § 12, stk. 4, bliver taget i brug.

Dansk Energi bakker op om differentierede revisionskrav. Dog findes det problematisk, at Energistyrelsen i stk. 3 kan bestemme skærpede revisionskrav.

Der stilles en række krav til regningsbilag, der anvendes som dokumentation. Det kan være problematisk for leverandører at indarbejde særskilt information på regninger. Såfremt Energistyrelsen fastholder kravet, bør det være tilstrækkeligt, at informationen fremgår af bilag separat fra regningen.

***Ministeriets bemærkninger:***

*Klima-, Energi- og Forsyningsministeriet takker for høringssvarerne og bemærker, at der kun i ganske ekstraordinære tilfælde forventes at være brug for at stille krav om ekstern kvalitetssikring af ansøgningen, da det normalt vil være tilstrækkeligt at anmode ansøger om supplerende oplysninger, såfremt ansøgningen ikke er tilstrækkeligt belyst. Udgifterne forbundet med dette vil som udgangspunkt være omfattet af de støtteberettigede omkostninger jf. §4, stk. 2, nr. 1.*

**Ansøgningsrunder og frister**

Dansk Energi og Dansk Industri bemærker, at ansøgningsrunderne bør kendes i god tid inden for hver tilskudsperiode. Derudover kan ansøgningsrunder og de efterfølgende frister koordineres med virksomheders regnskabsår, beslutningsgange mv. DI ser også gerne, at antallet af ansøgningsrunderne pr. år fastlægges, da dette vil give virksomhederne et bedre udgangspunkt i forhold til at planlægge deres energispareprojekter.

Foreningen af Rådgivende Ingeniører anbefaler, at bekendtgørelsen indeholder, hvor mange udbudsrunder der udbydes pr. år. FRI har tidligere foreslået 6 udbudsrunder pr. år med to måneders mellemrum. Bekendtgørelsen bør desuden indeholde en behandlingsgaranti.

SYNERGI anbefaler, at der bør oprettes minimum 8 og optimalt 11 fastlagte udbudsrunder.

Dansk Energi bemærker, at det er vigtigt, at Energistyrelsen fastsætter retningslinjer for hvordan frister fastsættes samt rammer for eventuel fristudsættelse. Frister for hhv. runde 1 og runde 2 skal være kendte så tidligt som muligt. Det vil være hensigtsmæssigt at kende frister for ansøgningsrunder mindst én ansøgningsrunde forud. Derudover bør virksomheder have sikkerhed for, hvornår man kan forvente svar om tilsagn om støtte. Derfor bør der indføres en 4 ugers sagsbehandlingstid fra myndighederne til behandling af runde 2, som vurderes at være den fase med den største sagsbehandlingsbyrde fra myndighedernes side. For at sikre smidige og hurtige processer og flest mulige energibesparelser bør de 4 uger sagsbehandlingstid være gældende fra det tidspunkt ansøger har indsendt dokumentation i runde 2 og ikke først fra udløb af de 8 ugers tidsfrist.

Dansk Energi og Dansk Industri mener, at det er relativt omfattende dokumentation, der forventes fremsendt til ansøgningens anden runde, og 8 uger er relativ kort tidsfrist, hvorfor der kan forventes en vis spidsbelastning hos rådgivere, leverandører mv. De bakker betinget op om tidsfristen på 8 uger, hvis der lægges op til en revision af fristen, og de første erfaringer med udbud viser det nødvendigt.

TEKNIQ Arbejdsgiverne bemærker, at ansøgningsfrister bør udmeldes så tidligt som muligt og gerne efter et fast mønster, så virksomhederne har de bedste forudsætninger for at være forberedte. En ansøgningsfrist på 4 uger i § 11, stk. 2, vurderes som meget kort.

***Ministeriets bemærkninger:***

*Klima-, Energi- og Forsyningsministeriet kvitterer for modtagelsen af høringssvarene og vil tage bemærkningerne til efterretning. Endvidere bemærker ministeriet, at ansøgningsfristen ikke er 4 uger, men at §11 stk. 2 omhandler offentliggørelsen af ansøgningstidspunktet.*

**Kontrol**

Dansk Energi er indforstået med, at en kontrolindsats kræver adgang til information om tilskudsmodtageren. Dog vil Dansk Energi understrege, at kontrol med tilskudsmodtageren er en myndighedsopgave, som skal foretages af myndighederne og ikke af eksterne konsulenter. I gennemgang af materiale relateret til den tilskudsberettigede sag, vil kontrollanten have adgang til virksomhedsfølsomme oplysninger.

Foreningen af Rådgivende Ingeniører bemærker, at delegeringsretten til kontrolopgaven alene synes at være til en fysisk person.

FRI anbefaler, at delegeringsretten kan overdrages til en juriske person.

SYNERGI bemærker, at der bør føres grundig kontrol med aktører i bud- og implementeringsfasen samt (økonomisk) sanktionering af aktører, der indberetter falske oplysninger om energibesparelsespotentiale med videre. I tillæg til at forhindre snyd vil kontrol og sanktionering gøre det muligt at nedbringe ressourceforbruget og omfanget af ansøgningen for den enkelte slutbruger.

***Ministeriets bemærkninger:***

*Klima-, Energi- og Forsyningsministeriet kvitterer for modtagelsen af hørringssvarene.*

*Med hensyn til høringssvar fra Foreningen af Rådgivende Ingeniører, FRI,*

*om delegationsretten ift. kontrolopgaven bemærkes, at bestemmelsen vil blive præciseret, så det tydeligt fremgår, at delegationen omfatter den samme kreds, der er beskrevet i § 19 i lov om fremme af besparelser i energiforbruget. Det vil sige, at ministeren kan bemyndige en under ministeriet oprettet institution, en anden myndighed, en virksomhed eller en anden sagkyndig institution eller organisation til af føre kontrol inden for det meget begrænsede område, der er afgrænset i loven. Endvidere bemærkes, at en delegeret kontroladgang vil være under ministeriets ansvar og instruksadgang.*

**Ubrugte midler**

Dansk Energi, Dansk Industri og TEKNIQ Arbejdsgiverne bemærker, at der skal tages stilling til, hvad der sker med ubrugte midler.

Dansk Energi påpeger, at man skal være opmærksom på det tidsmæssige perspektiv, så man ikke risikerer at projektet bliver udskudt eller i værste fald ikke gennemført.

Dansk Industri anbefaler, at midlerne enten overføres til året efter eller uddeles til virksomheder, der tidligere har modtaget afslag på tilsagn gennem en nye ansøgnings-runde, således at alle afsatte midler finder anvendelse til energispareformål.

SYNERGI anbefaler, at ubrugte midler overføres til efterfølgende år.

***Ministeriets bemærkninger:***

*Klima-, Energi- og Forsyningsministeriet kvitterer for modtagelsen af hørringssvarene. Det bemærkes, at de almindelige budget- og bevillingsregler for staten vil være gældende, herunder at ubrugte midler som udgangspunkt overføres til efterfølgende år, men at en anvendelse af disse midler dog må forventes at forudsætte ledigt udgiftsloft.*

**Forslag**

Dansk Energi ser en række udfordringer med en direkte tilskudsmodel. Med tidligere tilskudspuljer har der været vanskeligheder forbundet med at få afløb for de afsatte midler, hvorved der ikke opnås den forventede reduktion af energiforbruget og drivhusgasser. Samtidig opnås der ikke med tilskudsmodellen sikkerhed for, at besparelserne kommer i hus, som man ville have set med en model med aktører, der forpligtes at levere energibesparelser.

Foreningen af Rådgivende Ingeniører anbefaler, at bekendtgørelsen indeholder en bestemmelse om, at styrelsen nedsætter et teknisk advisory board/arbejdsgruppe, som bistår styrelsen med mere overordnede tekniske principper. Der foreslås en enhed, som skal udarbejde de tekniske principper o.lign. Enheden skal alene kunne bistå styrelsen med en drøftelse af uhensigtsmæssigheder i ordningen. Det foreslås, at medlemmerne har forskellige interesser i ordningen.

Som tidligere nævnt er FRI positiv over, at administrationen af ordningen foretages af Energistyrelsen. FRI mener imidlertid, at styrelsen bør kunne bemyndige eksterne uafhængige juridiske personer til at bistå med vurdering af, hvorvidt et projekt er støtteberettiget. Det kan ikke undgås, at der vil være områder, som nødvendiggør dyb specialiseret viden, som styrelsen ikke er i besiddelse af.

SYNERGI foreslår, at der oprettes en slutbehandlingsgaranti, så virksomhederne ved, hvornår deres energispareprojekter er endeligt sagsbehandlet.

TEKNIQ Arbejdsgiverne opfordrer til, at energispareindsatsen evalueres årligt henblik på at gøre det muligt at foretage justeringer, som kan sikre den bedst mulige opfyldelse af formålet med indsatsen og en effektiv udnyttelse af de afsatte midler.

***Ministeriets bemærkninger:***

*Klima-, Energi- og Forsyningsministeriet kvitterer for høringssvarerne og forslagene, der vil blive taget med i overvejelserne om udvikling af ordningen.*

**Andet**

Dansk Energi bemærker, at det skal præciseres, hvordan man skal forholde sig til projekter, der kan indeholde flere tiltag, energiarter og levetider i ét projekt. Det bør anføres, hvordan der ansøges til sådanne projekter, således at det sikres, at der søges om det korrekte tilskudsbeløb.

Dansk Energi og Dansk Erhverv bemærker, at I forhold til en tilskudspulje, så er det afgørende – særligt for de mindre virksomheder, at projekter kan puljes og ansøges samlet af en tredje part – en aggregator. Det vil dels lette omkostningerne for virksomhederne, og det vil sikre en professionalisering samt bedre kompetencer.

Foreningen af Rådgivende Ingeniører bemærker, at bekendtgørelsen har en række henvisninger til europæiske forordninger og direktiver. Dette gør bekendtgørelsen svær tilgængelig, idet henvisningerne forudsætter kendskab til disse forordninger og direktiver. Hvis det ikke er muligt at beskrive indhold, kunne et bilag med bestemmelserne måske være hensigtsmæssig.

Datatilsynet forudsætter, at reglerne i databeskyttelsesforordningen og

databeskyttelsesloven iagttages i forbindelse med behandling af personoplysninger foranlediget af bekendtgørelserne. Datatilsynet skal i den forbindelse særligt henlede opmærksomheden på, at behandling af personoplysninger altid skal ske i overensstemmelse med de grundlæggende principper i databeskyttelsesforordningens artikel 5, herunder princippet om formålsbegrænsning og princippet om dataminimering, jf. bestemmelsens stk. 1, litra b og c.

***Ministeriets bemærkninger:***

*Klima-, Energi- og Forsyningsministeriet kvitterer for høringssvarene.*

*Til Foreningen af Rådgivende Ingeniørers høringssvar bemærkes det, at de relevante dele af direktiverne og forordningerne bliver til at finde i vejledningen til erhvervspuljen.*

*Endelig har ministeriet taget Datatilsynets bemærkninger til efterretning.*

***Øvrige bemærkninger***

*FSR – Danske revisorer har i et høringssvar til skrotningsordningen foreslået, at vi i stedet for at skrive statsautoriseret eller registreret revisor, bruger termen «godkendt revisor», som er en samlebetegnelse for både en statsautoriseret og en registreret revisor. Klima-, Energi- og Forsyningsministeriet er enig, og vi ændrer dette i bekendtgørelsen.*

*I bestemmelsen om at en ansøger ikke må være kriseramt fjernes ”på ansøgningstidspunktet”.*

*Der vil blive foretaget nogle ændringer i bestemmelsen om kontrol.*

*Endelig bemærkes at Klima-, Energi- og Forsyningsministeriet har indsat en notehenvisning til Europa-Parlamentets og Rådets direktiv 2018/2001/EU af 11. december 2018 om fremme af anvendelsen af energi fra vedvarende energikilder, EU-Tidende 2018, nr. L 328, side 82, idet erhvervspuljebekendtgørelsen sammen med bygningspuljebekendtgørelsen og skrotningsordningsbekendtgørelsen implementerer artikel 15, stk. 6, 2. pkt. Med alle tre ordninger er der lagt op til at fremme omstilling til løsninger baseret på VE-teknologi og derfor vil ordningerne kunne indgå som " incitamenter", jf. art. 15, stk. 6, 2. pkt.*